정조 22년
淸道郡守金履喬疏曰伏以臣本無似廁跡侍從居內幾年無一毫補徒以親老貧窶冒眛陳情乃蒙聖念矜憐特畀專城將毋就養得飽君餘前之糠籺換以甘旨昔之呻吟蘇於力圭顧惟恩私感銘心肺惟是盡心於殿下之赤子有以紓聖憂之萬一卽臣今日之職分而才薄識劣百爲眛方歲飢民困一不從心實效蔑如愧懼日積伏惟我殿下憫黎元之無辜而罹天災之荐仍嶺湖千里之遠視同輦轂之下慮或一夫之不獲而幽隱之未達許令法從親民之臣各陳所見毋敢有隱凡厥任使孰不蕫飭凡厥小民孰不感激由是而災不爲災闔境晏如遂使頷顑之類擧懷安奠之心是豈人力之所及哉仍伏念臣所莅之邑處於山野之交土厚而俗樸邑僻而事簡苟使守令之治得其方略就中均排自可少弊而惟是吏逋一事實爲目下痼弊臣旣得陳疏之便而趑趄未敢言者爲其一分了殺之道矣今則疏限已迫穀簿之磨勘亦在不遠玆不得不據實自列恭俟處分焉臣於到任以後躬閱諸倉査櫛穀物則流來反逋五千五百五十四石今年實分二萬一千一百九十六石竝計其耗合二萬九千四百二十五石卽是秋穀當捧之數爻也各穀之中米居三之一今以秋成後穀出依結計數較彼當捧則雖摠一境之穀實有强半不足之憂而幸賴停退代穀之澤民以畢納爲心臣以準捧爲期了畢在卽庶趁勘限而其中各穀三千一百三十四石載錄於丙辰倉吏四人之名此則前郡守臣申大羽在任時已爲摘發其逋而盡括贓産未及準捧則論報巡營冀得限年收捧而此非營邑之臣所可擅便故姑以仍分載錄者也臣亦屢議巡營之後或探取外置或査實漏庄到今收捧者爲九百五十四石勢窮力竭威刑莫效責徵隣族之外更無他道而逋吏之在獄民之畏之如視虎狼族秩若出擧議逃散臣職在守穀欠缺未收罪在萬死而侵擾災民以圖免罪其爲辜負尤有大焉畢竟徵納況無其望者乎稍待年豐漸次收殺則自免及民之患亦無虛勘之弊伏乞特垂仁恩分付道臣其餘數二千一百八十石姑許停退限年分捧仍命有司勘定臣罪以爲爲守令不職之戒焉臣於自劾之章不宜贅及他說而噵言之下未敢泯默略將一二瞽說以備聖明之裁擇焉臣以臣邑之所領略者推諸耳目所及殆乎無邑無弊然其受弊邑各不同所以言弊人各異見就其異同之論而參互之自有端緖之可尋豈可以爲通同之患而置之勿論之科不思所以矯救哉還穀受弊之邑必曰民少穀多卽今道內之各穀元摠一百九十二萬七千餘石雖使全數糶糴於民民戶不下三十六萬四千餘戶一戶所受不過五石而就其中只計應分之數則約爲三石有餘苟非此數不足有助於種糧豈有以多爲患之弊特以不能均排之故多處偏多小處偏小如居昌等邑戶穀相當優過十石盈德等邑以戶計穀未滿二石其爲不均推此可知伏望申明均穀之令分付道臣漸次分排俾邑摠均齊之後嚴飭守宰毋使富戶獨免貧戶疊受則所受旣均所納自少民蒙實惠而還弊可祛矣且貢人外受之弊不可不念此輩以市井牟利之類圖占外受攀緣士夫七十一州皆得書托及到營下敷同吏屬假使萬石作錢則先排二萬石發關遂乃歷抵列邑虛張勢誘索報高價則彼下邑殘倅不忍恝視寧咈民願而曲從其請及其邑報齊到之後利則取之不利則退之或至有旣作還寢之邑夤緣立本以爲口實而民被其害殘邑之偏困穀簿之不均多由於是亦宜禁抑也至於田政受弊之邑每患結摠之難比卽今嶺南田畓時起二十一萬九千六百餘結若以庚子元量三十四萬一千六百餘結蓋之其缺已爲三之一況人物殷盛土田甚貴犁耟所及無不闢之處苟使摠內均排雲卜冤徵之弊非所當慮而特以量田久闕地利遷徙山邑之菑畬無補於水邊之川浦由是而國結漸縮民徵多冤當今之先務莫急於量田而朝家成命亦已許之矣第使守令從便擧行則結不足之邑怯於缺摠而不敢爲結有餘之邑憚於任怨而不欲爲苟非特加申飭難責實效說者以爲設有隱漏本歸吏食今若一齊査括恐生別般弊端此言誠然矣第竊伏念近年以來結入旣縮經用不足每以常賑移作儲置已成年例所在倉儲穀簿蕭然吏莫售奸所食旣絀則其所容手竝湊於田政觀於壬子川翻之一時濫頉蓋可推知雖曰年年比摠而其抵死投隙漸次侵欺誠莫可遏臣意以爲各邑元會隨大小均排之後當年耗條卽以詳定例作錢詳定外贏餘許從時價俾爲吏祿而申嚴田結隱漏之律從實改量則其所容入必有優劣而土地出稅惟正之供不宜放失在法當然至於容入之優劣亦不須較量也且以各邑災政言之一自直減之法行而均惠之道罕爲守令者旣知營門之直減則不欲爲刻覈之政每附於從厚之科揮竹無聲法始許災而不忍準式旣不準式彼此相懸彼躬行原野之守令尙患見欺歷巡之監司何由而周知不得已隨其邑報一例直減旣直減矣準式之邑反多白徵從厚之吏得免怨聲而小民蚩蚩亦知其故必欲優入分數已成習俗災摠漸加逐年不同臣以謂直減之法雖可暫效於一年不可遵行於永久伏乞分付有司之臣先示信於民邑而申明舊典一有濫觴依律嚴飭切勿直減則俵災如法必有其效若論軍保之爲弊額添丁少之患無邑不然卽今各邑募屬如藥軍奴保等名色隨邑各異臣未敢知的爲幾何槪之以良役實摠固多於前日之額而民不安分賤惡軍役亦有甚於前日前日隨行之類率皆圖免爲心或附校院或軍校或驛吏投托而載錄形案或忠衛入錄而受出完文或幼學冒稱而私刊譜牒行賂收斂自有定價一人入此子孫俱免披閱帳籍太半此屬而泝考久遠亦必綻露以是之故民不恒居亦無久式夫其巧避之術若是多門則簽軍之族其少亦宜若使一向抛置不有別般禁止臣恐冤布疊徵之弊日甚一日而不可救矣廟堂關飭逐歲申嚴孰不欲遵奉令甲一加淘洗而竊觀事勢則凡係軍名其厭避也極故一有査櫛其招冤也速今之虛丁姑息列邑皆然以此抵罪有幸不幸之殊而因冤狼狽有必然至之勢人情孰不畏冤而避謗故其簽丁之法未免彌縫而止富民實戶一任隱漏疤名錄案太半傭丐隨塡隨散更徵隣里畢竟巧避之類亦受其弊特暫避軍保之名而已名實不正積弊漸痼事之寒心莫此爲甚夫弊有所極貴在因俗而通變今若因其厭避之名而換之因其洞徵之俗而均之戶布名錢實爲救弊之道而此係更張非所敢言惟伏望博採衆議參酌今俗之可行者與儒鄕元案從某至某免軍簽役作爲界限別立科條刊頒節目亦令各該道邑修明儒鄕元案十分停當然後各官移徙之民皆憑原官公牒隨卽釐正爲儒爲鄕爲良爲賤不入于此必入于彼則守令之考簿簽丁者得有依據民庶之被括應役者可絶僥倖而至如驛吏忠義屬更加覈實無使濫雜則民志大定軍籍永淸矣且其該洞代定之法行之已久額多之洞民散而虛名漸多役歇之洞民聚而閑丁易漏不惟洞里如此州郡亦然雖以接界邑所見驗之慶山之民多疊徵密陽之俗無兼役以此推去他邑可知亦宜有均排之道而苟非大加釐正恐難遽議且以吏胥之弊言之外邑衙前皆逾定額而其餘趨走給使依附公門以爲生業者不勝其多至於大府主鎭以累千計旣有累千之人必有累千之食此輩不耕不織惟民仰哺以其數多之故侵虐尤甚民吏之間便若寇賊誠非細故且吏胥無料衣食必厚而額多之處或十年僅周任窠所謂任窠倉庫與田結之任耳於是焉取償其十年之費其圖賴剝割容有極哉欠逋隱漏不可禁止其害不及民則耗必歸國民邑之百千萬弊實由於此省減吏額固非輕議之事而或從願許頉或有闕勿補行之漸次豈無其道伏望申命道臣參較列邑從長措劃焉今臣所論不過曰沿邑之還少而弊受於山邑峽邑之結加而弊受於水邑避役滋多而弊受於黃白吏業旣廣而弊受於民生此皆列邑之通患而非臣郡之所獨今所條進便不新奇而爲弊之大實無外此細究弊源亦不過曰不均之爲患耳此正典所謂不患貧患不均苟能措置得宜則夫以嶺南殷富之地而恤恤焉惟困悴是憂豈有是也臣竊伏惟念民國相與之道國以政法而理民民以賦役而給上政法理民而生業各遂賦役給上而誠信交孚敎化始行風俗斯美苟非斯道民貧國匱而風俗敎化無所附焉臣之在任以後日接小民細察情僞而慨然憂歎者存焉夫以當初設施言之賦稅土地所出惟正之供而我法最輕身役古之庸法而雖在今俗不過十日雇直糶糴春秋散斂貴出賤入雖有耗落亦足便民若使斯民誠心供上宜無力不瞻之嘆而一自政法不理民生不均至有白徵加徵之弊而民始冤焉至有疊布族布之弊而民始冤焉至有梱往橐歸之弊而民始冤焉已不識道理之當爲而竝與無冤之類皆以圖免爲能僥倖成於習俗催徵偏於貧窮遂至鞭撻從事圖趁期會尙何望於誠信之孚敎化之行風俗之美彼小民無知固不足責而凡百有爲不善任使之罪容可贖乎若以爲此等弊端其來已久未必時日爲急而因仍姑置則竊恐其如病益痼不可救藥矣伏願深留聖意毋忽焉至於戶結斂事伏承探問敷陳之聖敎矣臣邑以有公錢殖利之故各樣公貨防役之給代之不可廢者多從此辦出而煙徭兩役則比他稍輕取考膽錄則其所創始俱爲久遠不知年條戶結斂之存減數爻已憑營關條列公錢之從便蠲弊亦係臣邑擅爲而至若他邑事情不過耳剽莫詳裏面其所以緣何生弊救弊爲弊俱未的料不敢强說第以旁近所見參之物情則如大丘淸道等邑自有公錢收息密陽昌寧等邑亦有色落取贏公用放下分紓煙徭之力而至如斗小之邑旣無別般拮据只憑戶結收斂而其數自多今番釐正就此存減則彼視同蘧廬之官嚴畏朝令嫌其存錄數爻之加於隣邑不惜一二年之割廩給代姑爲省減之政豈能無後弊之可言彼公錢收息色落取贏雖免空斂之名畢竟是出於民者臣意則無論各項名色雖在戶結斂之外通計出民之數分量多少作爲公下責應則其於民力紓重自無不均之患民力旣均則用下贏衍不足爲弊此則道臣必有參量修啓者臣不敢覶縷焉臣以年淺又未經事而所言皆他人已言之餘顧何敢有槪聖聰而自夫陳瘼有命之後凡百民隱未嘗不耿耿在心旁採守宰廣詢父老其言亦無加此可知當務之急而非臣一人之見也參較爲說仰答明旨倘蒙一二採納小民其實賴之臣無任云云省疏具悉諸條令廟堂可以回啓者粘啓稟處附陳結斂事殘邑守宰如彼塞責爾言果然然則何異於年前所謂關西各鎭防斂乎嶺南有道臣第且觀之